ตลท.รับหลักทรัพย์ TM เข้าซื้อขายใน mai พรุ่งนี้
ตลท.รับหลักทรัพย์ “เทคโนเมดิคัล” หรือ TM ผู้ประกอบธุรกิจเป็นตัวแทนจำหน่ายเครื่องมือแพทย์และอุปกรณ์ทางการแพทย์ เตรียมเทรด mai 31 ส.ค.นี้ ที่ราคา IPO 3 บ./หุ้น โดยมีบริษัท แอสเซท โปร แมเนจเม้นท์ จำกัด เป็นที่ปรึกษาทางการเงิน
30 ส.ค. 2559

ตลาดหลักทรัพย์แห่งประเทศไทย (ตลท.) รับหลักทรัพย์บริษัท เทคโนเมดิคัล จำกัด (มหาชน) หรือ TM เข้าซื้อขายในตลาดหลักทรัพย์เอ็ม เอ ไอ (mai) ในกลุ่มสินค้าอุปโภคบริโภค โดยวันที่เป็นหลักทรัพย์จดทะเบียน และวันที่เริ่มทำการซื้อขายในวันที่ 31 ส.ค.59 มีจำนวนหุ้นจดทะเบียนกับตลท. จำนวน 280,000,000 หุ้น จำนวนหุ้นชำระแล้ว 280,000,000 หุ้น ราคาพาร์หุ้นละ 0.50 บาท ทุนชำระแล้ว  140,000,000 บาท จำนวนหุ้นที่เสนอขายให้กับประชาชนทั่วไปครั้งแรก (IPO) จำนวน 80,000,000 หุ้น ราคา IPO หุ้นละ 3 บาท
อนึ่ง TM ดำเนินธุรกิจเป็นตัวแทนจำหน่ายเครื่องมือแพทย์และอุปกรณ์ทางการแพทย์ โดยได้รับการแต่งตั้งเป็น Exclusive Distributor จากผู้ผลิตชั้นนำจากต่างประเทศทั้งหมด 26 ราย จาก 12 ประเทศ ได้แก่ สหรัฐอเมริกา สวีเดน เดนมาร์ก ฝรั่งเศส อิตาลี ตุรกี ออสเตรเลีย เนเธอร์แลนด์ เยอรมนี ญี่ปุ่น ไต้หวัน และมาเลเซีย รวมถึงประเทศไทย
โดยกลุ่มผลิตภัณฑ์เครื่องมือและอุปกรณ์การแพทย์ที่บริษัทจำหน่าย แบ่งออกเป็น 4 กลุ่ม คือ (1) กลุ่มอุปกรณ์ทางการแพทย์และวัสดุสิ้นเปลืองที่ใช้ในห้องผ่าตัด (2) กลุ่มอุปกรณ์ทางการแพทย์และวัสดุสิ้นเปลืองที่ใช้ในหน่วยจ่ายกลางของโรงพยาบาล (3) กลุ่มอุปกรณ์ทางการแพทย์และวัสดุสิ้นเปลืองที่ใช้ในห้องปฏิบัติการและธนาคารเลือด และ (4) กลุ่มอุปกรณ์และเครื่องมือแพทย์เฉพาะทางเกี่ยวกับการผ่าตัดหัวใจ และเครื่องมือผ่าตัดทั่วไป